quytsceldinge van $$ vorsters vanden walde in limborch van zekeren
mesusen mits zekere somme
kaerle byder gratien goids etc. allen den ghenen
die desen onsen brief zullen zien saluyt wy hebben
ontfangen die oitmoedige supplicatie van claes vorsters
ende peeter scheyn ingeseten ons lants van lymborch
inhoudende hoe dat zy corts hier bevoiren zyn
geweest vorsters ende bewaerders vanden walde in
onsen voirs. lande van lymborch ende doende hen ampten
zy bedragen zyn wairden dat zy hen voirsterampten
nyet te rechte bedient en zouden hebben maer contrarie
hueren eedt gedaen hadden ende holt ende anders laten
vuytvaren sonder die te hebben den recht aenbracht
daer van zij te rechte gestelt zijn geweest voer den drossaet
ende scepenen van balen inden selven lande gelegen ende
nae dat die sake lange aldaer int recht gestaen heeft
ende die scepenen van balen der saken nyet wys zynde
hebben hen beroepen voer die mannen van leene inden
selven lande die den scepenen van balen voerscreven ter
leerongen gegeven hebben ende is mit vonnisse geweest
dat die voers. supplianten hueren voirsterampt verbuert
hadden ende nyet weerdich en waren ennige ampten
meer te bedreven ende egheen getuyge te moegen gheven
ende daer toe gevallen zyn in de peene van xl golt
gulden als blycken mach byden selven vonnisse ende
want zy de vors. somme van xl golden gulden$ betaelt
hebben aenden amptman van lymborch tot onsen behoef
zoe hebben ons de selve supplianten erustelyc versocht vanden
anderen excessen ende abuysen hen te willen verleenen
onse gracie ende brieven van pardoene in behoirlycker
marge: sy hier af verantwoirt
byden voirs. amptman
van lymborch
formen soe eest dat wy de saken voerscreven overgemerct genegen
wesende ter bede ende begheerte vanden voirsnoemde supplianten ende hen
willende in desen gracie ende genade prefereren voer strangheyt
van justicien hebben inden gevalle als boven vergeven quytgescolden
ende geremitteert vergeven scelden quijt ende remitteren vuyt
sonderlinge gracie mits desen onsen brieve die feyten ende
stucken boven geruert mitgaders alle peyne ende bruecke
corporel criminel ende civil daer inne zy ter causen van
die mit datter aencleeft mesdaen mesbruyct ende gevallen
moegen wesen jegens ons ende justicie ende hebben
hen als te desen gerestitueert ende wedergestelt restitueren
ende stellen weder tot hueren goede fame name ende geruchte
ende tot hueren onverbuerden goeden in dien zyre ennige
hebben gelyck ende in alder manieren als zy waren voer
die toecompst ende geschiedenisse vanden feyten ende stucken
voerscreven imponerende hier op silentie ende eeuwich
zwygen onsen procureur generael ende allen anderen onsen
richteren justicieren officieren ende amptluyden behouden
dat de voirnoemde supplianten betalen zullen de voers. somme
van xl golt gulden nae vuytwysen der vonnisse voerscreven
op dat zijt alnoch nyet gedaen en hebben ontbieden
daer om ende bevelen onsen lieven ende getruwen die
cancellier ende luyden van onsen rade in brabant ende
allen anderen onsen rechteren justicieren officieren ende
amptluyden wien dit aengaen sal moegen hueren
stedehouderen ende elcken van hen bezondere zoe hem toebehoeren
sal dat zy den voernoemden suppliant doen laeten ende gedoegen
van dese onse gracie quijtsceldinge ende remissie ende van al
den inhouden van desen inder vuegen ende manieren voeren verhaelt
rustelyc vredelyc ende volcommelic genyeten ende gebruycken
sonder hen te doen ofte laten geschien ennich hinder letsel
oft moyenisse ter contrarie in enniger manieren want ons
alsoe gelieft des torconden hebben wy den zegel daer van
den roemschen keyser onsen heeren ende grootvader ende wy
duerende den tyt van onser ombejaertheyt gebruyct hebben
gegeven in onser stat van bruessel den iiiiden dach van
decembri int jaer ons heeren duysent vyfhondert ende
vyfthiene aldus stont gescreven boven opte plycke by
myn heere den prince in zijnen rade ende geteekent haneton
die collatie van deser copien
is gedaen ende bevonden concorderende
metten originale by my
$ $$ $